บลจ.ไทยพาณิชย์ลุยหุ้นกู้เอกชนชั้นดี
บลจ.ไทยพาณิชย์ ลุยหุ้นกู้เอกชนชั้นดี ออกรุ่น 7 ปี 1 เดือน ล็อคผลตอบแทน 4% ต่อปีมั่นใจผลตอบรับดี
17 พ.ค. 2553

บลจ.ไทยพาณิชย์ ลุยหุ้นกู้เอกชนชั้นดี ออกรุ่น 7 ปี 1 เดือน ล็อคผลตอบแทน 4% ต่อปีมั่นใจผลตอบรับดี
นางโชติกา สวนานนท์  กรรมการผู้อำนวยการ บริษัทหลักทรัพย์จัดการกองทุน ไทยพาณิชย์ จำกัด เปิดเผยว่า บริษัทฯ ได้เสนอขายกองทุนเปิดไทยพาณิชย์ตราสารหนี้ 7Y1M (SCB Fixed Income 7Y1M) อายุประมาณ 7 ปี 1 เดือน มูลค่า 4,000 ล้านบาท โดยเน้นลงทุนในหุ้นกู้เอกชนชั้นดี ระหว่างวันที่ 18-24 พฤษภาคมศกนี้ โดยจะเปิดจองเพียงครั้งเดียวด้วยเงินลงทุนขั้นต่ำเพียง 10,000 บาท
สำหรับนโยบายของกองทุนนี้จะนำไปลงทุนในหุ้นกู้เอกชนคุณภาพชั้นดี อาทิ บมจ.ปตท(PTT)  ที่มีอันดับความน่าเชื่อถือ AAA จากฟิทช์เรทติ้ง บมจ.ทางด่วนกรุงเทพ (BECL) มีอันดับความน่าเชื่อถือ A จากทริสเรทติ้ง บมจ.แสนสิริ (SIRI) อันดับความน่าเชื่อถือ BBB+ จากทริสเรทติ้ง ธนาคารไทยพาณิชย์ จำกัด (มหาชน) (SCB) อันดับความน่าเชื่อถือ AA จากฟิทช์เรทติ้ง เป็นต้น ซึ่งคาดว่าจะให้ผลตอบแทนเฉลี่ยประมาณ 4% ต่อปี โดยบริษัทจะจ่ายผลตอบแทนทุกๆ 3 เดือน
 “การออกตราสารหนี้ระยะยาวถือเป็นการป้องกันความเสี่ยงจากความผันผวนของอัตราดอกเบี้ย และยังให้ผลตอบแทนที่ดีอย่างต่อเนื่องกับนักลงทุน ซึ่งถือเป็นอัตราที่สูงกว่าดอกเบี้ยเงินฝาก ทั้งยังไม่ต้องเสียภาษี จึงเหมาะสำหรับนักลงทุนประเภทระยะยาวที่มีสภาพคล่องเหลือและต้องการลงทุนประมาณ 7 ปี 1 เดือน และยอมรับความเสี่ยงได้ต่ำ” นางโชติกา กล่าว
นางโชติกา กล่าวว่า จากกระแสตอบรับที่ดีของการลงทุนตราสารหนี้เอกชน ทำให้บลจ.ไทยพาณิชย์ ยังคงให้ความสำคัญกับการคัดเลือกตราสารหนี้เอกชนในประเทศที่มีอันดับความน่าเชื่อถือระดับ Investment Grade และมีโอกาสให้ผลตอบแทนที่น่าสนใจสำหรับการลงทุนระยะยาวมาเป็นอีกทางเลือกหนึ่งสำหรับนักลงทุน  ท่ามกลางในสถานการณ์ความไม่สงบทางการเมืองภายในประเทศ และความกังวลต่อสภาวะเศรษฐกิจในยุโรป  ซึ่งมั่นใจกองทุนนี้จะได้รับการตอบรับที่ดีจากนักลงทุน 
พร้อมกันนี้ในช่วงเดียวกัน บริษัทฯยังได้เปิดขายกองทุนที่ลงทุนในพันธบัตรรัฐบาลไทยอีก 1 รุ่น  มูลค่า 1,000 ล้านบาท  สามารถลงทุนขั้นต่ำ 10,000 บาท คือ กองทุนเปิดไทยพาณิชย์พันธบัตรรัฐบาล 6M59 อายุ 6 เดือน ให้ผลตอบแทนประมาณ 1.00%